SKRIFTLIG FORESPØRGSEL E-4010/00

af Erik Meijer (GUE/NGL) til Kommissionen

(21. december 2000)

Om: Anlæg af en motorvej Prag-Dresden med linjeføring gennem et naturområde og tjekkisk krav om medfinansiering

1. Er Kommissionen bekendt med, at den tjekkiske regering agter at anlægge D8-motorvejen gennem Elbens (Labe) floddal som forbindelse mellem hovedstaden Prag og Dresden i Tyskland, og at dette vil betyde en gennemskæring af det beskyttede landskabs- og naturområde Ceské Stredohori, der ligger tæt på den tyske grænse i de enestående bøhmiske Middelgebirge, som er af vulkansk oprindelse?

2. Er Kommissionen også bekendt med, at det tjekkiske Miljøministerium tidligere har givet området status af beskyttet område, men at samme ministerium siden har givet en tilladelse, hvori den offentlige betydning af den planlagte vej anses for så stor, at det skulle retfærdiggøre ophævelsen af den udstukne linjeførings status af beskyttet område?

3. Er Kommissionen bekendt med, at den tjekkiske regering ved den videre udarbejdelse af planerne indtil nu systematisk har undladt at overveje en mere vestligt beliggende alternativ linjeføring gennem brunkulsområdet nær byen Most, der benævnes vej R7, og som sandsynligvis kan anlægges uden væsentlige meromkostninger?

4. Kan Kommissionen bekræfte, at der i henhold til Esbo-konventionen naturligvis skal foretages en vurdering af virkningerne på miljøet (VVM), i hvilken forbindelse det muligvis også vil være på sin plads at inddrage det tilgrænsende tyske område i beslutningstagningen, men at den tjekkiske regering betragter anlæggelsen af denne vej som et rent indre anliggende, hvorfor enhver udenlandsk indblanding må afvises?

5. Kan Kommissionen bekræfte, at gennemførelsen af de tjekkiske planer om at anlægge D8 er afhængig af medfinansiering for et beløb af 130 mio. EUR fra (organer under) Den Europæiske Union?

6. Er Kommissionen rede til med henvisning til godt naboskab, Tjekkiets ansøgning om medlemskab, den gældende beskyttelse af natur og miljø i Unionen og ansvarlig brug af finansielle midler fra Unionen at tilskynde til, at der alvorligt overvejes alternativer for D8 ved den videre udvikling og gennemførelse af vejanlægsplanerne?

Svar afgivet på Kommissionens vegne af af Margot Wallström

(21. marts 2001)

D8-motorvejen er led i den transeuropæiske korridor IV for kombineret transport og anføres som led i hovedvejsnettet i Den Tjekkiske Republik i rapporten om vurdering af transportinfrastrukturbehovene (VTIB) i ansøgerlandene fra 1999. Kommissionen er af private tjekkiske organisationer (PO) uformelt blevet gjort opmærksom på, at naturreservatet Ceske Stredohori, afhængigt af motorvejens linjeføring, kan blive berørt. De samme PO-repræsentanter nævnte, at det tjekkiske miljøministerium havde tilladt anlæggelsen ved hjælp af en undtagelse fra den tjekkiske naturfredningslov, og de gav udtryk for kritik både af planlægnings- og beslutningsproceduren.

Hvis midler fra Fællesskabets før-tiltrædelsesfinansiering indgår i sådanne infrastrukturprojekter, skal ansøgerlandene opfylde krav, som svarer til dem, der stilles af Fællesskabets lovgivning. Det vil i dette særlige tilfælde sige, at den tjekkiske regering for at opnå medfinansiering fra før-tiltrædelsesstrukturinstrumentet (ISPA) skulle sikre, at der var blevet foretaget en vurdering af virkningerne på miljøet (VVM) efter samme kriterier som i Rådets direktiv 97/11/EF af 3. marts 1997 om ændring af direktiv 85/337/EØF om vurdering af visse offentlige og private projekters indvirkning på miljøet(1). Fællesskabet har allerede opfyldt sine forpligtelser i henhold til Esbo-konventionen ved at vedtage dette direktiv, som sikrer, at de berørte lande skal tages med på råd.

I følge de oplysninger, Kommissionen har fået, vil Den Tjekkiske Republik opfylde sine forpligtelser i henhold til Esbo-konventionen ved hjælp af den nye VVM-lov, som blev vedtaget af det tjekkiske parlament i februar 2001 og skal træde i kraft i januar 2002. Indtil da er den nuværende VVM-lov gældende.

Inden Fællesskabet stiller finansieringsmidler til rådighed, skal ansøgerlandet også undersøge, om områder med sårbart miljø, som i fremtiden kan komme ind under Rådets direktiv 92/43/EØF af 21. maj 1992 om bevaring af naturtyper samt vilde dyr og planter(2) eller Rådets direktiv 79/409/EØF af 2. april 1979 om beskyttelse af vilde fugle(3) bliver berørt. Bestemmelserne i artikel 6 i direktivet om naturtyper sikrer, at der bliver taget hensyn til negativ indflydelse på miljøet i sårbare områder, hvis planer eller projekter kan tænkes at påvirke dem. Ved områder med sårbart miljø i naturen skal der forstås steder, som af de nationale myndigheder er blevet klassificeret som steder, der skal udpeges eller foreslås til Natura 2000-netværket

i overensstemmelse med direktivet om naturtyper og fugledirektivet. Så længe de kompetente myndigheder ikke har opstillet sådanne lister, og det har de ikke i Den Tjekkiske Republik, vil følgende områder blive betragtet som områder med sårbart miljø i forbindelse med naturbeskyttelse: a) Steder, som er opført i den seneste liste over vigtige fugleområder i ansøgerlandene (IBA 2000, udarbejdet af Birdlife International), og (hvis de foreligger) tilsvarende, mere detaljerede, videnskabelige lister, som er godkendt af de nationale myndigheder; b) vådområder af international betydning, som er udpeget i henhold til Ramsar-konventionen eller kan komme ind under den; c) områder, der omfattes af Bern-konventionen om beskyttelse af Europas vilde dyr og planter samt naturlige levesteder (artikel 4), det gælder især steder, der opfylder kriterierne i Emerald-netværket; d) områder, der beskyttes af den nationale naturfredningslovgivning.

Som allerede nævnt indgår D8-motorvejen som transportforbindelse i VTIB-netværket. Projekter, som indgår i VTIB-netværket, og derfor også projekter i forbindelse med disse motorvejsstrækninger, er potentielt berettigede til medfinansiering over ISPA. Kommissionen vedtog den 29. december 2000 en beslutning om at forberede medfinansiering af en række tjekkiske transportprojekter, herunder fire planer i forbindelse med D8-motorvejen mellem Usti nad Labem og den tyske grænse ved Petrovice. Formålet med denne projektforberedelse er at bistå Den Tjekkiske Republik med at udarbejde projekter, der er i overensstemmelse med Fællesskabets regler, herunder alle de oplysninger, der kræves ifølge ISPA-forordningen.

Når Den Tjekkiske Republik har afsluttet projektforberedelsen i forbindelse med Prag-Dresden-motorvejen, kan den forelægge Kommissionen en ansøgning om ISPA-finansiering. Kommissionen vil så foretage en indgående undersøgelse af ansøgningen, herunder en vurdering af planernes virkning på miljøet, hensynet til områder med sårbart miljø og en reel overvejelse af alternativer, inden den træffer beslutning om, hvorvidt forslaget skal forelægges for ISPA-forvaltningsudvalget med henblik på medfinansiering af anlægsarbejderne.

Endelig vil Kommissionen nøje overveje spørgsmålet om naturreservatet Ceske Stredohori, hvis det berøres af planer, hvortil der anmodes om medfinansiering gennem ISPA.

(1) EFT L 73 af 14.3.1997.

(2) EFT L 206 af 22.7.1992.

(3) EFT L 103 af 25.4.1979.